PIIBEL ARMSAKS
Oleme jõudnud käsu "Sa ei tohi abielu rikkuda!"
neljanda osani, pealkirjaga "Kui abielu kõigub".
Alustasime sellest, et Jumal lõi seksi ja Ta on seksi pooldaja.
On imeline, et Paulus annab juhiseid abielus inimestele
ja ta paneb nii mehe kui ka naise seksuaalelus samaväärsele kohale.
Kuulake seda (1. Kr 7):
"Naisel ei ole meelevalda oma ihu üle, vaid tema mehel,
ja samuti ei ole mehel meelevalda oma ihu üle, vaid tema naisel."
Abiellumisega tekib õigus kellegi kehale. Kindlasti peab kõik toimuma
armastuses ja mõistmises. Igal juhul on fantastiline,
et Piibel kaitseb naiste õigusi.
Räägime sellest, mis juhtub, kui armumise esimene "laine" möödub
Hiinlased ütlevad, et armumine kestab 1000 päeva ehk 3 aastat.
Peale seda tuleb õppida armastamist: see lepib kõigega,
loodab kõik, usub kõik, talub kõike. Seda kirjakohta 1. Korintlastele
loetakse tihti pulmades.
Peab õppima ka Jeesuse avaldust: anna andeks 70x70 korda.
Õige armastus ütleb nii nagu C.S.Lewis on kirjutanud:
"Õnnetus koos sinuga on parem kui õnn koos teisega."
Õige armastus ütleb: "Ma olen sulle pulmapäeval lubanud
olla ustav ja ma pean seda tõotust ka siis, kui oled närvis või halvatud
kaelast allapoole ja oled ratastoolis või kui kohtun kellegagi,
kes tundub kaunimana, viisakamana, lõbusamana kui sina.
Minu lubadus kehtib ka sel päeval."
Aga kui keegi meist armub valesse inimesse?
Näiteks abielus olevasse. Kellegi teise kaasasse.
Seda ei ole võimalik vältida, seda juhtub kogu aeg.
Nüüd küsime, kuidas kristlane peaks sellises olukorras käituma?
Esiteks, kristlane ei võta õppust päevalehtede reklaampealkirjadest,
kus antakse suve alguses flirtimise nõuandeid.
Kristlane ei flirdi inimesega, kellel on abielusõrmus sõrmes.
Rusikareegel on see, et kui armud töökohal või mujal teise inimesse,
siis tuleb olukorrast põgeneda.
Kohe kindlasti põgeneda.
Ei pea proovima, mis asjast saab. Kui põnev see ka ei tunduks.
See rusikareegel päästab lugematul hulgal abielusid,
kui seda vaid järgitakse.
Lugesin ühest intervjuust mitme mehega. Mõned neist ütlesid,
et kui oleksin oodanud aasta siis poleks ma oma naist maha jätnud.
Mõnikord ikka juhtub, et ka vale armastus on püsiv ja ei sure.
Isegi siis, kui ei kohtuta enam.
Mida sellises olukorras teha?
Kas suurel armastusel on alati õigus olemas olla?
Alates Romeo ja Juliast on müüt, et kui on piisavalt suur armastus,
siis on lubatud kõik ohvrid.
Jäägu naine ja lapsed tagaplaanile.
Piibel ei anna sellist õpetust.
Me peaksime võtma eeskujuks Piibli kirjakoha, mis ütleb:
"Armasta oma ligimest nagu iseennast!" Peame mõtlema teisele.
Loobu sellest armastusest. Kristlastena teame, et millest
siin maa peal loobume, usaldades selle Jeesusele,
saame selle tagasi. Igavikus saame tasutud sajakordselt.
Vaatasin üht vana must-valget filmi "Kohisev mäeseljak".
See on traagiline armastusfilm, milles armastus ei sure
vaid trotsib kõike ja vaimud liiguvad.
Ma mõtlesin, et nii toimib inimene, kes ei tea igavesest elust midagi.
Kristlasel on igavese elu lootus. Ta teab, et saab kaotatud
armastuse seal tagasi.
Mida Piibel räägib lahutamisest ja uuesti abiellumisest?
On olemas tõesti raskeid abielusid. Kiusatused on ebainimlikult suured.
Mõnele 40-aastasele naisele või 50-aastasele mehele tuleb kriis,
milles vaadatakse tagasi ja küsitakse, kas see oligi kõik?
Kui siis sellel ajal kohatakse veidigi paremat vastassugupoolt,
siis on kriis täielik.
Kui Päästjalt küsiti kas abielu võib lahutada, siis rääkis Ta
loomisloost ja seejärel liitis selle oma nägemusega.
Kuulake seda! "Kas te ei ole lugenud, et loomise alguses tegi
Looja inimese meheks ja naiseks?" "Seepärast jätab mees oma isa
ja ema ning hoiab oma naise poole ja need kaks saavad üheks.
Nõnda ei ole nad enam kaks vaid üks liha. Mis nüüd Jumal on
ühte pannud seda ärgu inimene lahutagu!"
See on Mt 19:4-6.
Siis keelas Jeesus naise hülgamise kõikidel juhtudel, välja arvatud siis,
kui naine oli rikkunud abielu.
Aga keeruline küsimus on see, et kas abielu lahutanud inimene
tohib uuesti abielluda?
Loen ka siin Jeesuse sõnu, olen sellele lisanud mõned meeste
ja naiste nimed, et asi oleks selgem.
Loen Matteuse 5:32.
"Igaüks (nt Matti), kes oma naise (nt Maija) muul põhjusel kui
liiderdamise pärast minema ajab, teeb oma naisest (Maijast) abielu
rikkuja ja kes iganes (nt Ville), võtab minema aetud naise (Maija),
rikub abielu."
Maija on siin süütu osapool.
Kas võid siit leida seaduseauku, mis lubab uuesti abiellumist?
Pauluse õpetus uuesti abiellumisest kõlab nii, Roomlastele 7:2-3:
"Nii on abielunaine seadusega seotud mehe külge, kuni mees elab;
aga kui mees sureb, on ta saanud vabaks mehe seaduse alt.
Seepärast, kui naine mehe eluajal on teise mehega, nimetatakse teda
abielurikkujaks; aga kui mees sureb, on naine vaba seaduse alt, nii et ta
ei ole teisele mehele minnes abielurikkuja."
See oli Roomlastele 7. Samuti räägib1. Kr 7:10-11:
"Aga abielus olijaid ei käsi mina, vaid Issand: Naine ärgu mingu
mehest lahku; kui ta aga siiski on lahkunud, siis ta jäägu üksikuks
või leppigu oma mehega ära!" Nii õpetab Piibel uuesti abiellumisest.
Tahan siinkohal rääkida seksuaalelu pattude vastu võitlemisest.
See on kindlasti meie elude üks peamisi võitluskohti.
Mõnikord tundub, et kiusatused on ebainimlikult tugevad,
ja neid ei ole võimalik võita.
Aga Piiblis antakse meile mõned head nõuanded, kuidas seda
võitlust võita.
Kui me anname alla selles asjas, siis me kohe kindlasti rikume
nii enese kui teiste elu.
Seetõttu ei saa kordagi järele anda.
Esimene viis, kuidas võidelda, on see, et tunnistatakse tõde:
Jumal on iga inimese loonud seksuaaltungiga
ja sellega on vaja elada. Teiseks tuleb ühineda Piibli väärtustega.
Mitte käituda, nagu ütlevad mõned kristlased, et need käsud,
mida ma suudan täita, on tõesed ja need käsud, mida ma ei suuda täita,
need on Pauluse arvamus.
Ei, meil tuleb liituda Piibli käskudega vaatamata sellele,
kas suudame neid täita või ei.
Inimene võib alustada algusest. Kes on elanud pöörast elu,
sellele võib muutus tulla Jumala armu abiga.
Põgenemisest ma juba rääkisin. Ei ole vaja katsetada.
Ei ole vaja minna videolaenutusse, kui pornoga on probleeme
või surfata keskööni internetis.
Mine mõne vanema ja targema inimese juurde ning tunnista patt.
Räägi probleemist ikka ja jälle.
Samuti on olukordi, kus seksuaalenergiat
kasutatakse tulusalt millegi muu otstarbel.
Arvan, et maailmas on nii mõnigi maja ehitatud ja luuletus kirjutatud
seksuaalenergia väel.
Võitlusi tuleb, aga neisse ei pea jääma kinni.
Ei pea arvama, et seksuaalhimust või halbadest eluviisidest
pääseksime aasta või kahega.
Tähtis on see, et me ei lõpetaks seda võitlust. Võitlus tähendab,
et ma kannan patu ikka ja jälle Jeesuse ette.
Ma ei kaitse seda vaid tunnistan, et see oli vale.
Piiblis on väga hea pilt sellest, kuidas Jeesus kohtus ühe naisega,
kes oli ära rikkunud abielu, võib-olla isegi kaks abielu.
Teda tabati otse abielurikkumiselt ja tiriti sealt Jeesuse ette.
Mees sai põgenema.
Naine toodi sinna kohtumõistmisele, milleks oli kividega surnuks loopimine.
Jeesus ütles esmalt: "Kes teie seast ei ole pattu teinud,
visaku teda esimesena kiviga!".
Kuidas Jeesus nii ütles? Sel viisil kõikide kohalviibivate
meeste südametunnistus ütles, et tema ei ole patuta.
Olen pattu teinud. Kui mitte teos, siis mõtetes ja sõnades.
Kõik lahkuvad ja Jeesus jääb kahekesi selle naisega.
Jeesus kummardub kirjutama. Olen jõudnud järeldusele, et Ta andis
naisele võimaluse lahkuda, kui ta ei taha seal viibida.
Siis küsib Jeesus: "Kas keegi ei ole sind surma mõistnud?"
See on Johannese 8.
Tema /naine/ ütles: "Ei keegi, Issand!" Aga Jeesus ütles: "Ega minagi
mõista sind surma. Mine, ja nüüdsest peale ära enam tee pattu!"
Sedasama tahab Jeesus öelda sinule, kes oled teinud mida tahes.
Ta ei mõista sinu üle kohut, kuna Ta ise läks ristile,
et kanda sinu pattude eest karistuse ja sellega tagajärjed. Ta ütleb:
"Mine, ja nüüdsest peale ära enam tee pattu ei enese ega teiste vastu".
Lisainfo: www.ilosanomapiiri.fi
Tõlge: Merle Sibola